text: Horsens tabte hjemme til Nordsjælland
  07 april 2013 kl. 15.05
  Horsens tog endnu et skridt i den gale retning, da holdet søndag tabte hjemmekampen mod FC Nordsjælland.
  En 2-0-sejr på udebane over kriseramte AC Horsens betyder, at FC Nordsjælland intensiverer presset på førende FC København i Superligaen.
  De forsvarende mestre scorede et mål i hver halvleg og har nu barberet FCK's forspring ned på seks point, i hvert fald indtil københavnerne senere søndag har spillet på hjemmebane mod OB.
  FC Nordsjælland har hentet 16 af 18 mulige point i foråret og kan fortsat håbe på at gentage kunststykket fra sidste år, da klubben indhentede FCK og hentede klubbens første DM-guld.
  AC Horsens må derimod skue bekymret mod nedrykningsstregen, eftersom klubben blot har 27 point for 26 kampe.
  Det er tre point flere end bundtrioen Silkeborg, Sønderjyske og Brøndby, som alle har spillet en kamp færre end østjyderne.
  AC Horsens har kun hentet fire point i forårets seks ligakampe.
  